Ζέλικο Ρέμπρατσα

Ο **Ζέλικο Ρέμπρατσα** (σερβικά: *Жељко Ребрача*, γεννήθηκε 9 Απριλίου 1972) είναι Σέρβος πρώην διεθνής καλαθοσφαιριστής. Με ύψος 2,10 μέτρα αγωνιζόταν στην θέση του σέντερ. Αποτέλεσε έναν από τους κορυφαίους αθλητές στην θέση του στην Ευρώπη, κερδίζοντας μεταξύ άλλων τροπαίων δύο φορές την Ευρωλίγκα, ενώ αγωνίστηκε και για μια πενταετία στο ΝΒΑ. Υπήρξε μέλος του Παναθηναϊκού, κατακτώντας συνολικά τρεις τίτλους.

## Σταδιοδρομία
### Παρτιζάν Βελιγραδίου
Σε ηλικία 18 ετών έκανε τα πρώτα του μπασκετικά βήματα στην ομάδα της Νόβι Σαντ.

Η επαγγελματική σταδιοδρομία του ξεκίνησε στην Παρτιζάν Βελιγραδίου, τη φανέλα της οποίας φόρεσε από το 1991 έως το 1995. Προπονητής της ομάδας ήταν ο Ζέλιμιρ Ομπράντοβιτς, με την Παρτιζάν παρά τα προβλήματα (σ.σ. πόλεμος στην Γιουγκοσλαβία) να κάνει τη μεγάλη έκπληξη στο Κυπέλλο Πρωταθλητριών το 1992 επικρατώντας της Ολίμπια Μιλάνο του Μάικ Ντ' Αντόνι στον ημιτελικό του φάιναλ φορ της Κωνσταντινούπολης και στη συνέχεια να φτάνει στην κατάκτηση του τροπαίου με αντίπαλο τη Ζουβεντούτ Μπαδαλόνα στον τελικό (71-70). Στην τότε ομάδα της Παρτιζάν υπήρχαν μεταξύ άλλων οι Πρέντραγκ Ντανίλοβιτς, Σλάβισα Κοπρίβιτσα, Νίκολα Λόντσαρ και ο Αλεξάντερ Τζόρτζεβιτς, που ήταν και εκείνος ο οποίος έκρινε τον τελικό της Ευρωλίγκα με ένα τρίποντο λίγα δευτερόλεπτα πριν το φινάλε της αναμέτρησης. Εντός συνόρων με την Παρτιζάν ο Ρέμπρατσα έφτασε στην κατάκτηση δύο Πρωταθλημάτων (1992 & 1995) και τριών Κυπέλλων (1992, 1994 & 1994).

### Μπενετόν Τρεβίζο
Η συνέχεια της καριέρας του Σέρβου σέντερ τον βρήκε στην Ιταλία, εκεί όπου αγωνίστηκε για λογαριασμό της Μπενετόν Τρεβίζο. Ο Ζέλικο Ρέμπρατσα έμεινε στη γειτονική χώρα από το 1995 έως το 1999 και τα πρώτα χρόνια αγωνίστηκε κάτω από τις οδηγίες του Μάικ Ντ' Αντόνι, φτάνοντας στην κατάκτηση του Πρωταθλήματος το 1997. Επόμενος προπονητής ήταν ο Ζέλικο Ομπράντοβιτς, που συνεργάστηκε ξανά με τον Ρέμπρατσα, με τη Μπενετόν Τρεβίζο να παίρνει δύο ακόμα τίτλους και συγκεκριμένα το ιταλικό supercup το 1998 και το Κύπελλο Σαπόρτα το 1999. Το 1998 μάλιστα αναδείχτηκε κορυφαίος παίκτης, σύμφωνα με το ετήσιο δημοψήφισμα του περιοδικού FIBA BASKETBALL. Αυτή την τετραετία ο Ρέμπρατσα είχε τις 143 συμμετοχές με 2.029 πόντους.

### Παναθηναϊκός
Το 1999 ο Ζέλικο Ρέμπρατσα υπέγραψε στον Παναθηναϊκό κατόπιν επιθυμίας του Ζέλικο Ομπράντοβιτς. Τη σεζόν 1999-2000 ο Ρέμπρατσα είχε για συμπαίκτες τον φίλο του και συμπαίκτη στην Εθνική, Ντέγιαν Μποντιρόγκα και τους Φραγκίσκο Αλβέρτη, Γιώργο Καλαϊτζή, Μίκαελ Κοχ, Τζόνι Ρότζερς, Αντώνη Φώτση, Νάντο Τζεντίλε, Νίκο Μπουντούρη, Πάτρικ Μπερκ, Όντεντ Κάτας, Γιώργο Καράγκουτη, Κώστα Μάγλο και Ανδρέα Γλυνιαδάκη. Οι «πράσινοι» έφτασαν μέχρι τους τελικούς της Α1, εκεί όπου αντιμετώπισαν τον ΠΑΟΚ και κατέκτησαν τον τίτλο, με τον Ρέμπρατσα να αναδεικνύεται MVP του Πρωταθλήματος. Ο Παναθηναϊκός έχασε το Κύπελλο από την ΑΕΚ με 59-57, ωστόσο ο Ρέμπρατσα αναδείχτηκε σε MVP και πρώτος σκόρερ της αναμέτρησης. Στην Ευρωλίγκα έφτασε στο Final 4 που φιλοξενήθηκε στη Θεσσαλονίκη. Στον ημιτελικό αντιμετώπισε την Εφές Πίλσεν, την οποία απέκλεισε με 81-71, με 22 πόντους του Μποντιρόγκα και 15 του Ρέμπρατσα. Στον τελικό οι «πράσινοι» ξεπέρασαν το εμπόδιο της Μακάμπι, της μεγαλύτερης αντιπάλου τους τα προηγούμενα χρόνια με 73-67, με τον Ζέλικο Ρέμπρατσα να πραγματοποιεί εκπληκτική εμφάνιση: 20 πόντοι και 8 ριμπάουντ σε 30 λεπτά. Είχε 5/6 εύστοχα σουτ και 10/14 ελεύθερες βολές. Αυτές του οι εμφανίσεις του χάρισαν τον τίτλο του MVP του Final 4 για το 2000. Συνολικά τη σεζόν 1999-00, είχε σε 23 ματς της Ευρωλίγκα 13,5 πόντους και 5,9 ριμπάουντ, σουτάροντας με 63% στα δίποντα και 80% στις ελεύθερες βολές ενώ σε 32 ματς της A1 είχε μετρήσει 12,3 πόντους και 7,1 ριμπάουντ με 60% στα δίποντα και 77% στις βολές.

Ο Ζέλικο Ρέμπρατσα συνέχισε στον Παναθηναϊκό του Ομπράντοβιτς και την αγωνιστική περίοδο 2000-01. Το «Τριφύλλι» τερμάτισε στην πρώτη θέση της κανονικής διάρκειας της Α1 και έφτασε στην κατάκτηση του Πρωταθλήματος, ξεπερνώντας με 3-2 το εμπόδιο του Ολυμπιακού στους τελικούς, έχασε όμως ξανά το Κύπελλο από την ΑΕΚ (66-64). Στην Ευρώπη ο Παναθηναϊκός βρέθηκε στον τελικό της Σουπρολίγκας, δεν κατάφερε όμως να σηκώσει δεύτερο σερί ευρωπαϊκό τρόπαιο καθώς ηττήθηκε στον τελικό από την Μακάμπι. Τη σεζόν 2000-01, είχε 10,5 πόντους και 4,7 ριμπάουντ στην Suproleague ενώ στο εγχώριο πρωτάθλημα 10,9 πόντους και 7 ριμπάουντ.

### ΝΒΑ
Ο Ρέμπρατσα είχε γίνει draft το 1994, με τους Σιάτλ Σούπερσονικς να τον επιλέγουν στο Νο. 54 και αρκετά χρόνια αργότερα, ύστερα από συνεχόμενες ανταλλαγές, τα δικαιώματα του κατέληξαν στους Ντιτρόιτ Πίστονς. Ο Σέρβος σέντερ φόρεσε τη φανέλα των τελευταίων από το 2001 έως το 2004, χρονιά που οι Πίστονς κατέκτησαν το Πρωτάθλημα στο ΝΒΑ, ωστόσο ο Ρέμπρατσα δεν αγωνίστηκε στα playoffs εκείνη τη σεζόν. Η καλύτερη σεζόν του Σέρβου ήταν η πρώτη του, όπου μέτρησε 74 συμμετοχές και με 6.9 πόντους - 3.9 ριμπάουντ - 1 κόψιμο μέσο όρο βρέθηκε στη δεύτερη καλύτερη πεντάδα των Rookie.

Τη σεζόν 2003-2004 ο Ρέμπρατσα έπαιξε για λίγο στους Ατλάντα Χοκς, ενώ μετά το τέλος της πορείας του στους Ντιτρόιτ Πίστονς βρέθηκε για δύο σεζόν (2004-2005 & 2005-2006) στους Λος Άντζελες Κλίπερς. Τον Απρίλιο του 2007 ο Ζέλικο Ρέμπρατσα αποδεσμεύτηκε από τους Λος Άντζελες Κλίπερς, εξαιτίας των καρδιολογικών προβλημάτων υγείας που αντιμετώπιζε. Συνολικά στο ΝΒΑ ο Σέρβος έχει 215 συμμετοχές (22 ως βασικός) με μέσο όρο 5.9 πόντους και 3.2 ριμπάουντ ανά αγώνα (15.3 λεπτά συμμετοχής).

Τον Ιούνιο του 2007 ο Ρέμπρατσα ήρθε σε συμφωνία με την Βαλένθια, εκεί όπου αγωνίστηκε μέχρι τον Δεκέμβριο του ίδιου έτους, όταν και ανακοίνωσε την αποχώρηση του από την ενεργό δράση.

Το 2008, ήταν υποψήφιος (105 παίκτες) να βρεθεί στις 50 μεγαλύτερες προσωπικότητες της Ευρωλίγκα, για τα 50 χρόνια της διοργάνωσης (1958-2008).

## Εθνική ομάδα
Από μικρός ο Ζέλικο Ρέμπρατσα βρέθηκε να αγωνίζεται στις Εθνικές ομάδες της Γιουγκοσλαβίας και με την Ανδρών έζησε σπουδαίες στιγμές. Συγκεκριμένα κατέκτησε το Χρυσό μετάλλιο σε δύο συνεχόμενα Ευρωμπάσκετ (το 1995 & το 1997), μεσολάβησε το Ασημένιο στους Ολυμπιακούς Αγώνες της Ατλάντα το 1996, ενώ το 1998 ο Ρέμπρατσα βρέθηκε με την Εθνική ομάδα της πατρίδας του στην κορυφή του κόσμου (χρυσό μετάλλιο στο Παγκόσμιο στην Αθήνα). Το μεγάλο του όνειρο, όμως, ήταν να κατακτήσει το Χρυσό μετάλλιο με τη Γιουγκοσλαβία στους Ολυμπιακούς Αγώνες του Σίδνεϊ το 2000, ωστόσο ο Καναδάς τους απέκλεισαν στην προημιτελική φάση.

## Τίτλοι και διακρίσεις

### Συλλογικοί

#### [[Παρτίζαν Βελιγραδίου (καλαθοσφαίριση ανδρών)|Παρτίζαν Βελιγραδίου]]

* Ευρωλίγκα: (1992)
* 2x Πρωτάθλημα Γιουγκοσλαβίας: (1992, 1995)
* 3x Κύπελλο Γιουγκοσλαβίας: (1992, 1994, 1995)

#### [[Παλλακανέστρο Τρεβίζο|Τρεβίζο]]

* Πρωτάθλημα Ιταλίας: (1997)
* Σούπερ Καπ Ιταλίας: (1997)
* Κύπελλο Σαπόρτα: (1999)

#### [[Παναθηναϊκός (καλαθοσφαίριση ανδρών)|Παναθηναϊκός]]
* Ευρωλίγκα: (2000)
* 2x Πρωτάθλημα Ελλάδας: (2000, 2001)

### Ατομικοί
* MVP του φάιναλ φορ της Ευρωλίγκα: (2000)
* Καλύτερη ομάδα του Final-4 της Ευρωλίγκα: (2000)
* 4x FIBA Eurostar: (1996, 1997, 1998, 1999)
* MVP Ελληνικού Πρωταθλήματος: (2000)
* MVP των τελικών του Ελληνικού Πρωταθλήματος: (2001)
* Πρώτος στα κοψίματα στο Ελληνικό Πρωτάθλημα: (2000)
* MVP του τελικού Κυπέλλου Ελλάδας: (2000)
* Πρώτος σκόρερ του τελικού Κυπέλλου Ελλάδας: (2000)
* Δεύτερη καλύτερη πεντάδα ρούκι ΝΒΑ: (2002)

## Παραπομπές


Κατηγορία:Γιουγκοσλάβοι καλαθοσφαιριστές
Κατηγορία:Σέρβοι καλαθοσφαιριστές
Κατηγορία:Σέντερ
Κατηγορία:Καλαθοσφαιριστές Εθνικής Γιουγκοσλαβίας
Κατηγορία:Καλαθοσφαιριστές Παρτιζάν Βελιγραδίου
Κατηγορία:Καλαθοσφαιριστές Τρεβίζο Μπάσκετ
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Ντιτρόιτ Πίστονς
Κατηγορία:Καλαθοσφαιριστές Ατλάντα Χοκς
Κατηγορία:Καλαθοσφαιριστές Λος Άντζελες Κλίπερς
Κατηγορία:Καλαθοσφαιριστές Βαλένθια
Κατηγορία:Καλαθοσφαιριστές Α1 Εθνικής Ελλάδας
Κατηγορία:Ξένοι καλαθοσφαιριστές στην Ελλάδα
Κατηγορία:Καλαθοσφαιριστές του NBA
Κατηγορία:Σέρβοι καλαθοσφαιριστές στο NBA
Κατηγορία:Καλαθοσφαιριστές στους Θερινούς Ολυμπιακούς Αγώνες 1996
Κατηγορία:Καλαθοσφαιριστές στους Θερινούς Ολυμπιακούς Αγώνες 2000
Κατηγορία:Καλαθοσφαιριστές Ευρωμπάσκετ 1995
Κατηγορία:Καλαθοσφαιριστές Ευρωμπάσκετ 1997
Κατηγορία:Καλαθοσφαιριστές Ευρωμπάσκετ 2005
Κατηγορία:Παίκτες νικητές Ευρωμπάσκετ
Κατηγορία:Καλαθοσφαιριστές Παγκοσμίου Πρωταθλήματος 1998
Κατηγορία:Παίκτες νικητές Παγκοσμίου Πρωταθλήματος FIBA
Κατηγορία:Ολυμπιονίκες της καλαθοσφαίρισης